দুর্নীতির অভিযোগে ফিফা থেকে এখন নির্বাসিত প্লাতিনি। তাঁর আইনজীবীদের দাবি, পরবর্তী ফিফা প্রেসিডেন্ট হওয়ার পথে বাধাসৃষ্টি করার জন্য উদ্দেশ্যপ্রণোদিতভাবে তাঁকে কাঠগড়ায় তোলার চেষ্টা হচ্ছে। সেপ ব্লাটার প্রেসিডেন্ট থাকাকালীন ফিফার থেকে সন্দেহজনক অর্থ নেওয়ার অভিযোগ উঠেছিল প্লাতিনির বিরুদ্ধে। সেই অভিযোগেই গত ৮ অক্টোবর ৯০ দিনের জন্য সাসপেন্ড করা হয়েছিল তাঁকে। সাসপেন্ড করা হয়েছে ব্লাটারকেও।
ফিফার দুর্নীতি নিয়ে মার্কিন যুক্তরাষ্ট্রের গোয়েন্দা বিভাগও জোরাল তদন্তে নেমেছে। গোয়েন্দাদের জালে উঠে এসেছে ফুটবলবিশ্বের অনেক বড় বড় কর্তার নাম। দুর্নীতির জাল বহুদূর বিস্তৃত এবং তদন্তের প্রভাব সুদূরপ্রসারী হতে যাচ্ছে বলেও গোয়েন্দারা মন্তব্য করেছেন। চাপে পড়ে ফিফা এথিক্স কমিটিও নড়েচড়ে বসে। ব্লাটার প্রেসিডেন্ট থাকাকালীন প্লাতিনিকে কেন ‘পেমেন্ট’ দেওয়া হয়েছিল সেই প্রশ্ন মার্কিন গোয়েন্দাদের মতো এথিক্স কমিটিও তুলেছে।
তা নিয়ে তদন্ত চলছে বলেই সাময়িকভাবে সাসপেন্ড রাখা হয়েছে ব্লাটার এবং প্লাতিনিকে। সেই তদন্তের শুনানিতেই হাজির হতে বলা হয়েছিল ফ্রান্সের প্রাক্তন ফুটবলারকে। এথিক্স কমিটির মুখপাত্র মন্তব্য করেছেন, বহুবছরের জন্য নির্বাসিত হতে চলেছেন প্লাতিনি। তার বিরুদ্ধে প্রতিবাদ জানিয়ে প্লানিতির আইনজীবীরা বলেছেন, ‘‘আগেভাগেই সিদ্ধান্ত জানিয়ে দেওয়া হচ্ছে সংবাদমাধ্যমে। বোঝাই যাচ্ছে, কী উদ্দেশ্য নিয়ে এই তদন্ত চলছে। প্লাতিনি তাই শুনানিতে যোগ দেবেন না।’’